TSR มั่นใจผลงานครึ่งปีหลังโตเด่น หลังบุกตลาดออนไลน์-เสริมทัพพนักงานดันยอดขายพุ่ง
TSR มั่นใจผลงานครึ่งปีหลังโตเด่น หลังบุกตลาดออนไลน์-เสริมทัพพนักงานดันยอดขายพุ่ง
27 ส.ค. 2561

นายเอกรัตน์ แจ้งอยู่ ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR เปิดเผยว่า ทิศทางผลการดำเนินงานครึ่งปีหลังขอบบริษัทมีแนวโน้มเติบโตอยู่ในทิศทางที่ดีต่อเนื่องจากครึ่งปีแรก ที่มีกำไรสุทธิ 51.81 ล้านบาท เพิ่มขึ้น 57.22% เทียบกับช่วงเดียวกันของปีก่อนกำไรสุทธิ 32.96 ล้านบาท
ทั้งนี้ ปัจจัยที่ส่งผลให้บริษัทมีกำไรเพิ่มขึ้น เนื่องจากแผนในการลดต้นทุนและค่าใช้จ่ายในการขายและบริหารที่เริ่มทำอย่างจริงจังและต่อเนื่อง อีกทั้งบริษัทฯ ได้มีการเพิ่มพนักงานขายทางโทรศัพท์เพื่อรองรับการโทรศัพท์หาลูกค้าที่ได้มาจากฐานข้อมูลลูกค้าที่มีประวัติดีของบริษัทในอดีตที่ผ่านมา ด้วยการเชิญชวนให้มาซื้อสินค้าเครื่องกรองน้ำและเครื่องใช้ไฟฟ้า จนทำให้ยอดขายเครื่องใช้ไฟฟ้าภายในบ้านอื่นๆ เพิ่มขึ้น
ประกอบกับภายหลังจากที่บริษัทฯ ได้เรียนรู้ในการขายเครื่องใช้ไฟฟ้าภายในบ้านผ่านพนักงานขายทางโทรศัพท์ บริษัทฯ ก็เริ่มเข้าใจและสร้างกลยุทธ์ใหม่ที่เรียกว่า O2O (Online to Offline)  สำหรับการขายทั้งเครื่องใช้ไฟฟ้าและเครื่องกรองน้ำผ่านการตลาดแบบ Digital ไม่ว่าจะผ่าน Line, Facebook, Lazada และอื่นๆ โดยอาศัยจุดแข็งของโปรแกรม “ผ่อนสบาย” ประสานงานกับทีมเดินตลาดขายตรงของบริษัทฯ ที่กระจายอยู่ตามพื้นที่ต่างๆ ทั้งในกรุงเทพฯ ปริมณฑล และต่างจังหวัดของประเทศไทย เพื่อสร้างยอดขายอย่างต่อเนื่อง
“นอกจากบริษัทฯ จะมีรายได้จากช่องทางขายหลักแล้ว  ยังได้เริ่มมีการบุกตลาดผ่านออนไลน์ และมีการเสริมทัพพนักงานขายทางโทรศัพท์ และการทำโปรแกรม “ผ่อนสบาย” ซึ่งที่ผ่านมาได้รับการตอบรับจากลูกค้าเป็นอย่างดี” นายเอกรัตน์ กล่าว
อย่างไรก็ตามที่ประชุมคณะกรรมการเมื่อวันที่ 14 สิงหาคม 2561 มีมติจ่ายปันผลสำหรับงวดผลการดำเนินงานในงวด 6 เดือนแรกของปีนี้ (1มกราคม-30 มิถุนายน 2561) เป็นเงินสดในอัตรา 0.08 บาท/หุ้น XD 28 ส.ค.61 กำหนดจ่ายในวันที่ 12 กันยายน 2561